b'\n_START_ARTICLE_\nVeliki vojvoda\n_START_PARAGRAPH_\nVeliki vojvoda je naslov koji se rabi u Zapadnoj Europi, a posebno u germanskim zemljama za pokrajinske suverene. Veliki vojvoda je protokolarni rang ispod kralja i iznad suverena kneza. Veliki vojvoda je tako\xc4\x91er uobi\xc4\x8dajen i potvr\xc4\x91en prijevod za velikog princa u jezicima koji ne prave razliku izme\xc4\x91u prin\xc4\x8deva koji su monarhova djeca (npr. njema\xc4\x8dki Prinz) i vladaju\xc4\x87ih prin\xc4\x8deva (npr. njema\xc4\x8dki F\xc3\xbcrst). Engleski i francuski jezik tako\xc4\x91er rabe sintagmu velikog vojvode na taj na\xc4\x8din. Naslov velikog vojvode prevedena kao veliki princ i sam naslov velikog vojvode imaju o\xc4\x8dito razli\xc4\x8dita zna\xc4\x8denja i zasebnu pozadinu. Usporedi s \xc4\x8dlankom o velikom princu. Teritorij kojim vlada veliki vojvoda zove se velika vojvodina ili veliko vojvodstvo._NEWLINE_Velika vojvotkinja je \xc5\xbeenski oblik za velikog vojvodu._NEWLINE_Veliki vojvoda u prijevodu na sljede\xc4\x87e jezike glasi: na latinskom magnus dux, na \xc5\xa1panjolskom gran duque, na ruskom \xd0\xb2\xd0\xb5\xd0\xbb\xd0\xb8\xd0\xba\xd0\xb8\xd0\xb9 \xd0\xba\xd0\xbd\xd1\x8f\xd0\xb7\xd1\x8c (velikij knjaz), na njema\xc4\x8dkom Gro\xc3\x9fherzog, na talijanskom gran duca, na francuskom grand-duc, na engleskom grand duke, na portugalskom gr\xc3\xa3o-duque, na finskom suurherttua, na poljskom wielki ksi\xc4\x85\xc5\xbc\xc4\x99, na ma\xc4\x91arskom nagyherceg, na \xc5\xa1vedskom storhertig, na nizozemskom groothertog, na danskom storhertug, na litavskom didysis  kunigaik\xc5\xa1tis, na \xc4\x8de\xc5\xa1kom velkov\xc3\xa9voda ili velkokn\xc3\xad\xc5\xbee._NEWLINE_Luksemburg je danas jedino preostalo veliko vojvodstvo na svijetu; njegov suveren nosi naslov velikoga vojvode.'